ΑΠΟΦΑΣΗ ΤΗΣ ΕΠΙΤΡΟΠΗΣ

της 15ης Ιουλίου 1999

για τη θέσπιση καθεστώτος επισήμως απαλλαγμένων από τη βρουκέλωση αγελών βοοειδών σε ορισμένα κράτη μέλη ή περιφέρειες κρατών μελών και για την κατάργηση της απόφασης 97/175/ΕΚ

[κοινοποιηθείσα υπό τον αριθμό Ε(1999) 2092]

(Κείμενο που παρουσιάζει ενδιαφέρον για τον ΕΟΧ)

(1999/466/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), όπως τροποποιήθηκε τελευταία από την οδηγία 98/99/ΕΚ(2), και ιδίως το παράρτημα Α μέρος ΙΙ σημείο 7,

Εκτιμώντας:

(1) ότι τα κράτη μέλη ή περιφέρειες των κρατών μελών μπορούν να κηρυχθούν επισήμως απαλλαγμένα από τη βρουκέλωση εφόσον εκπληρούνται ορισμένοι όροι που καθορίζονται στην οδηγία 64/432/ΕΟΚ·

(2) ότι η απόφαση 97/175/ΕΚ της Επιτροπής, της 18ης Δεκεμβρίου 1996, σχετικά με τη θέσπιση μεθόδων ελέγχου για τη διατήρηση του καθεστώτος των επισήμως απαλλαγμένων από τη βρουκέλωση αγελών βοοειδών σε ορισμένα κράτη μέλη και περιφέρειες των κρατών μελών(3) προσδιορίζει τα κράτη μέλη και τις περιφέρειες των κρατών μελών που πληρούν τα κριτήρια αυτά·

(3) ότι η απόφαση αυτή δεν προσαρμόζεται στο νομικό καθεστώς που ισχύει από 1ης Ιουλίου 1999 εφόσον η οδηγία 64/432/ΕΟΚ τροποποιήθηκε από την οδηγία 98/46/ΕΚ(4)· ότι, επιπλέον, ορισμένες διατάξεις για την αναγνώριση των επισήμως απαλλαγμένων από τη βρουκέλωση κρατών μελών ή περιφερειών έχουν τροποποιηθεί από την οδηγία 98/46/ΕΚ· ότι είναι αναγκαίο να καταργηθεί η απόφαση 97/175/ΕΚ·

(4) ότι, σύμφωνα με τις διατάξεις της οδηγίας 64/432/ΕΟΚ, τα κράτη μέλη ή οι περιφέρειές τους μπορούν να κηρυχθούν επίσημα ως απαλλαγμένα από τη βρουκέλωση εάν ικανοποιούν τις προϋποθέσεις του παραρτήματος Α μέρος ΙΙ σημείο 7 και να διατηρήσουν το καθεστώς τους όσον ικανοποιούνται οι προϋποθέσεις του παραρτήματος Α μέρος ΙΙ σημείο 8·

(5) ότι τα κράτη μέλη και οι περιφέρειες που είναι επίσημα απαλλαγμένες από την βρουκέλωση των βοοειδών υποχρεούνται να αναφέρουν την εκδήλωση όλων των κρουσμάτων βρουκέλωσης στην Επιτροπή, η οποία δύναται να υποβάλει πρόταση απόφασης για την αναστολή ή ανάκληση του καθεστώτος σύμφωνα με τις διατάξεις του παραρτήματος Α μέρος ΙΙ σημείο 9 της οδηγίας αυτής·

(6) ότι, σύμφωνα με το παράρτημα Α μέρος ΙΙ σημείο 7 στοιχείο β), η ύπαρξη συστήματος ταυτοποίησης που καθιστά δυνατή την αναγνώριση των αγελών προέλευσης και διαμετακόμισης για κάθε βοοειδές σύμφωνα με τον κανονισμό (ΕΚ) αριθ. 820/97/ΕΚ του Συμβουλίου(5) αποτελεί προαπαίτηση για τη χορήγηση του καθεστώτος επίσημα απαλλαγμένου από τη βρουκέλωση των βοοειδών κράτους μέλους·

(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη και οι περιφέρειες που περιλαμβάνονται αντιστοίχως στα παραρτήματα Ι και ΙΙ κηρύσσονται επίσημα απαλλαγμένα από τη βρουκέλωση των βοοειδών.

Άρθρο 2

Η παρούσα απόφαση θα επανεξετασθεί έως τις 31 Δεκεμβρίου 1999.

Άρθρο 3

Καταργείται η απόφαση 97/175/ΕΚ.

Άρθρο 4

Η παρούσα απόφαση εφαρμόζεται από την 1η Ιουλίου 1999.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 15 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ 121 της 29.7.1964, σ. 1977/64.

(2) ΕΕ L 358 της 31.12.1998, σ. 107.

(3) ΕΕ L 73 της 14.3.1997, σ. 16.

(4) ΕΕ L 198 της 15.7.1998, σ. 22.

(5) ΕΕ L 117 της 7.5.1997, σ. 1.

ΠΑΡΑΡΤΗΜΑ Ι

ΚΡΑΤΗ ΜΕΛΗ ΠΟΥ ΚΗΡΥΣΣΟΝΤΑΙ ΕΠΙΣΗΜΑ ΑΠΑΛΛΑΓΜΕΝΑ ΑΠΟ ΤΗ ΒΡΟΥΚΕΛΩΣΗ ΤΩΝ ΒΟΟΕΙΔΩΝ ΕΩΣ ΤΙΣ 31 ΔΕΚΕΜΒΡΙΟΥ 1999

Δανία

Γερμανία

Λουξεμβούργο

Κάτω Χώρες(1)

Αυστρία

Φινλανδία

Σουηδία

(1) Από την 1η Αυγούστου 1999.

ΠΑΡΑΡΤΗΜΑ ΙΙ

ΠΕΡΙΦΕΡΕΙΕΣ ΚΡΑΤΩΝ ΜΕΛΩΝ ΠΟΥ ΚΗΡΥΣΣΟΝΤΑΙ ΕΠΙΣΗΜΑ ΑΠΑΛΛΑΓΜΕΝΕΣ ΑΠΟ ΤΗ ΒΡΟΥΚΕΛΩΣΗ ΤΩΝ ΒΟΟΕΙΔΩΝ ΕΩΣ ΤΙΣ 31 ΔΕΚΕΜΒΡΙΟΥ 1999

Μεγάλη Βρετανία (Ηνωμένο Βασίλειο)

Επαρχία Bolzano (Ιταλία)